钦定古今图书集成/理学汇编/学行典/第190卷 > 赵一德
## 钦定古今图书集成/理学汇编/学行典/第190卷 > 赵一德

按《元史孝友传》：“赵一德，龙兴新建人。至元十二年，国
兵南伐，被俘至燕，为郑留守家奴，历事三世，号忠干。
至大元年一日，拜请于其主郑阿思兰及其母泽国
太夫人曰：‘一德自去父母，得全生依门下者，三十馀
年矣。故乡万里，未获归省，虽思慕刻骨，未尝敢言。今
父母已老，脱有不幸，则永为天地闲罪人矣’。因伏地”
涕泣，不能起。阿思兰母子皆感动，许之归，期一岁而
返。一德至家，父兄已没，惟母在，年八十馀。一德卜地
葬二柩毕，欲少留事母，惧得罪，如期还燕。阿思兰母
子叹曰：“彼贱隶乃能是，吾可不成其孝乎！”即裂券纵
为良。一德将辞归，会阿思兰以冤被诛，诏簿录其家，
群奴各亡去，一德独奋曰：“主家有祸，吾忍同路人耶！”
即留不去。与张锦童诣中书诉枉状，得昭雪，还其所
籍。太夫人劳一德曰：“当吏籍吾家时，亲戚不相顾，汝
独冒险以白吾枉，疾风劲草，于汝见之。令吾家业既
丧而复存者，皆汝力也。吾何以报汝？”因分美田庐遗
之。一德谢曰：“一德虽鄙人，非有利于是也。重哀吾主
无罪而受戮，故留以报主。今老母八十馀，得归侍养，
主之赐已厚矣，何以田庐为？”遂不受而去。皇庆元年
旌其门。